Байназар ауылы тарихсыһы Ғәлимйән Ишбулатов ағайҙың мәғлүмәттәре буйынса, бик борондан Байназар ауылында ихлас күңелле илһөйәр һәм эшһөйәр ҡарағай-ҡыпсаҡ башҡорттары йәшәгән. Халыҡ малсылыҡ, башлыса йылҡысылыҡ менән шөғөлләнгән. Бынан тыш солоҡ ҡорто ҡараған, һунарсылыҡ, балыҡсылыҡ һәм һөнәрселек менән көн күргән. Баҙ яғып, ағас күмере әҙерләгән һәм уны Үрге һәм Түбәнге Әүжән заводтарына һатҡандар. Үртәлгән күмерҙе муйыл, ҡарама, һирәк осраҡта тал сыбыҡтарынан ситән кеүек үрелгән һәм эш санаһына йәки арбаһына ултыртылған, һәм “күрек” тип аталған ҡулайламаға – ҙур һауытҡа тейәп ташығандар. Заводтарҙа ағас күмеренә һорау ҙур булған, сөнки ағас күмерендә иретелгән тимер үҙенең юғары сифатлы булыуы менән айырылып торған.